題胡處士猿麞圖
作者：陳造
朝代：宋

paragraphs: 畫工神品今代無，祁岳一脈傳醉胡。
幾年傲睨不落筆，乘興掃出赤縣圖。
今君所寶亦第一，我疑神遇非有筆。
青林紅葉晚未暝，遥山遠水秋一色。
五猿踞石相因依，兩猿挂樹松枝低。
仰睇側顧麞善疑，其二行齧如不知。
昔人畫馬師廐馬，畫山直付居山者。
野猿不馴麞易驚，邈影渠能寫閒暇。
草露空荒遠刀几，即今放麑誰氏子。
山蜂負毒不足憐，盍貸蠨蛸留報喜。